Szám: 1-9/2023.

16. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. október 26-i rendes, nyilvános ülésére**

**Tárgy:** Döntés önkormányzati beruházáshoz forrás biztosításáról

**Tisztelt Képviselő-testület!**

Zalaszentgrót Város Önkormányzata a 2023. évi közfoglalkoztatási programba betervezett 1 db buszváró fülke és a hozzá tartozó alap megépítését Aranyod városrészbe. A közfoglalkoztatási program tervezése mindig előző év őszén esedékes.

Zalaszentgrót, az Aranyodi utcán, a Deák Ferenc utcával szembeni buszmegállóban egy régen épített fa buszváró fülke van, melynek javítását közfoglalkoztatási program keretében már többször elvégeztük. Mára a fülke faszerkezetének állapota oly mértékben leromlott, hogy a takaró elemeket már nem lehetett megerősíteni. Mindezek tetejében 2022. évben vandálok megrongálták a fülkét, leszakították az Aranyod feliratot.

Aranyod Zalaszentgrót dinamikusan fejlődő városrésze, valamint a SzentGróth Termál megközelítése miatt éves viszonylatban nagy az aranyodi városrészen átmenő forgalom. Zalaszentgrót polgárai megelégedésére, valamint az ide látogatók városról kialakított első benyomásának szempontjából javasolt a buszváró fülke felújítása. Azonban további igény merült fel a Kossuth Lajos utcában lévő volt ’Tüzép telep’ előtti buszmegálló felújítására is, figyelemmel a megépítésre kerülő új kereskedelmi-szolgáltató egységre.

Az itt található buszváró megjelenésében és állapotában az aranyodihoz hasonló képet mutat. Ezen fülkét is számtalanszor javítottuk a közfoglalkoztatási program keretében. A kihelyezésre kerülő új fülke modern anyaghasználatával, stílusos megjelenésével jobban beleillik a város azon részén kialakuló városképbe.

Zalaszentgrót, Kossuth Lajos utca ezen szakasza a várhatóan frekventált környék lesz, melynek forgalmát a közeljövőben megépülő új kereskedelmi egység még jobban megerősíti. Ennek okán célszerű a meglévő, elmúlt idők során elhasználódott buszváró fülke felújítása.

A közfoglalkoztatási program tervezési sajátossága, hogy a felhasználandó anyagok, valamint a munkadíjak drágulásának mértéke előre nehezen tervezhető. Az önkormányzat közfoglalkoztatás keretében vállalt kötelezettségének való megfelelés és az újonnan felmerülő igények plusz forrás biztosítását teszik indokolttá.

Zalaszentgrót Város Önkormányzata elkötelezett a város fejlődését szolgáló beruházások kivitelezésében. A nagy temető bővítése projekt 2023. évben elkezdődött. A kapott árajánlatok alapján a megvalósítás több ütemben tervezett. Az első ütem kivitelezése jelenleg zajlik, a többi ütem megvalósítását a következő években indokolt folytatni, így a 2023. évben a költségvetésbe erre a célra tervezett forrásból bruttó 2.600.000,-Ft. összeg átcsoportosítható a buszmegállók létesítésénél felmerült többletköltség fedezetére.

A Gazdasági és Városfejlesztési Bizottság az előterjesztést a 2023. október 19-i ülésén megtárgyalta és a 85/2023. (IX. 19.) számú határozataival elfogadta és a Képviselő-testületnek elfogadásra javasolja.

Kérem, a Tisztelt Képviselő-testületet, hogy az előterjesztést tárgyalja meg és az alábbi határozati javaslatot fogadja el.

**Határozati javaslat:**

Zalaszentgrót Város Önkormányzata Képviselő-testülete úgy dönt, hogy a 2023. évi költségvetés 5. számú mellékletében beruházási kiadások 2023. évi előirányzata között szereplő nagytemető bővítése keretéből bruttó 2.600.000,- Ft-ot átcsoportosít buszmegállók létesítése költségvetési sorra.

A Képviselő-testület felhatalmazza Baracskai József polgármestert a szükséges intézkedések megtételére.

**Határidő:** 2023. december 31.

**Felelős:** Baracskai József polgármester

**Zalaszentgrót**, 2023. október 19.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |