Szám: 1-9/2023.

14. sz. napirendi pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2023. október 26-i nyilvános, rendes ülésére**

**Tárgy:** Döntés önkormányzati intézményi juttatásról

**Tisztelt Képviselő-testület!**

Zalaszentgrót Város Önkormányzata és az általa fenntartott intézmények jelentős foglalkoztatónak minősülnek, amelyek a foglalkoztatási jogviszonyok széles spektrumát ölelik fel az alábbiak szerint:

|  |  |
| --- | --- |
| **Munkáltató megnevezése** | **Jogviszony típusa** |
| Zalaszentgrót Város Önkormányzata | munkajogviszony, közfoglalkoztatási jogviszony |
| Zalaszentgróti Közös Önkormányzati Hivatal | köztisztviselői jogviszony, munkajogviszony |
| Zalaszentgróti Napköziotthonos Óvoda-Bölcsőde | közalkalmazotti jogviszony, majd 2024. január 01. napjától köznevelési foglalkoztatási jogviszony, munkajogviszony |
| Városi Önkormányzat Egészségügyi Központja | egészségügyi szolgálati jogviszony |
| Zalaszentgróti Szociális és G Szociális, Család- és Gyermekjóléti Központ | közalkalmazotti jogviszony, munkajogviszony, megbízási jogviszony |

Ahogy az ismert a T. Képviselő-testület előtt, a központi jogszabályok révén egyes ágazatokban bérfejlesztés valósult meg, így az egészségügy területén 2022. január 01. napjától kezdődően összesen 39%-ban (2022. 01.01-től 21%; 2023. 07.01-től 18%), a pedagógusok esetében az új életpálya bevezetése kapcsán 2023. 07. 01-től visszamenőleg rendezi a béreket.

A minimálbér és a garantált bérminimum meghatározása szintén központi jogszabályok alapján történik, amely a tavalyi évhez képest 16%-os növekedést mutatott.

A központi köztisztviselői illetményalap 2008. óta változatlanul 38.650,- Ft, sőt a közszféra széttagolása is már megvalósult a kormánytisztviselői jogviszony elkülönítésével és eltérő, a köztisztviselői bért jelentősen meghaladó összegű bérezésével. Mai bértábla besorolással a központi illetményalappal számolva a közép- és felsőfokú végzettségű, több mint 37 éves jogviszony után sem éri el a besorolás szerinti illetmény a 296.400,-Ft-os garantált bérminimum szintjét. A közalkalmazotti bértábla struktúrája szintén évek óta változatlan, a dolgozók 17 fizetési fokozat és 10 fizetési osztály besorolása alapján kapják illetményeiket. A kategóriák túlnyomó többsége garantált bérminimumos illetményt kap, kisebb része (alacsonyabb végzettségi fokozatuk és szaktudást el nem váró pozíciójuk miatt) minimálbérért dolgozik. Itt is megállapítható, hogy hasonló módon a garantált bérminimum szintje alatti összegben realizálódik mind a szociális, mind a köznevelés ágazatban dolgozóknak a bértáblában elismert maximális szolgálati idővel számított alapilletménye.

Azt gondolom, hogy mára egyértelműen látható, hogy az önkormányzatoknak kötelezettséget kell vállalniuk a saját dolgozóik megfelelő juttatásainak biztosítására, amelyen a központi finanszírozás érdemben nem változtat, továbbá el kell ismerni, hogy a helyi közszolgáltatások fenntarthatósága, az önkormányzat, a hivatal és az intézmények működőképességének biztosítása érdekében kifejtett munkájuk elengedhetetlen és pótolhatatlan városunk számára. A gondoskodást különösen a jelenlegi gazdasági kényszerhelyzetben kell kiemelten kezelni, amikor az infláció 20 %-ot meghaladó, azon belül az élelmiszerek árszintjében 40 %-ot is elérő inflációs hatás a bérek vásárlóerejének jelentős csökkenését eredményezi, mely megélhetési nehézséget szükséges és indokolt támogatni.

Tény az is, hogy a nehéz és instabil gazdasági körülmények, az unión belüli legnagyobb inflációs helyzet is indokolta, hogy a nyugdíjak reálértékének megőrzéséhez is az idei évben több alkalommal került sor központi korrekcióra.

Részben ezen felismerés is eredményezte a Széchenyi Pihenő Kártya felhasználásának veszélyhelyzetben történő eltérő alkalmazásáról szóló 237/2023. (VI. 19.) Korm. rendelet (a továbbiakban: Korm. rendelet) megalkotását, melynek 1.§ (1) bekezdése szerint:

*„Az Ukrajna területén fennálló fegyveres konfliktusra, illetve humanitárius katasztrófára tekintettel, valamint ezek magyarországi következményeinek az elhárítása és kezelése érdekében veszélyhelyzet kihirdetéséről és egyes veszélyhelyzeti szabályokról szóló 424/2022. (X. 28.) Korm. rendelet szerinti veszélyhelyzetre tekintettel a személyi jövedelemadóról szóló 1995. évi CXVII. törvény (a továbbiakban: Szja tv.) 71. § (1) bekezdésétől eltérően béren kívüli juttatásnak minősül – ha a juttató a munkáltató – a munkavállaló részére 2023. december 31. napjáig a Széchenyi Pihenő Kártya juttatás céljából nyitott korlátozott rendeltetésű fizetési számlájára az Szja tv. 70. § (8) bekezdése szerinti éves rekreációs keretösszegen felül, attól függetlenül utalt legfeljebb 200 ezer forint egyszeri juttatás is.”* Ezen rendelkezés is lehetőséget teremt a munkáltatók részére egyszeri 200.000 Ft összegű, béren kívüli juttatás biztosítására.

Zalaszentgrót Város Önkormányzata az önkormányzat 2023. évi költségvetéséről 6/2023. (II.16.) önkormányzati rendelet 9.§ (1)-(2) bekezdése rendelkezik a köztisztviselők, a közalkalmazottak, valamint a munka törvénykönyve alapján foglalkoztatottak béren kívüli juttatásairól. A fent hivatkozott veszélyhelyzeti rendelkezés alapján lehetőséget teremt plusz béren kívüli juttatás biztosítására.

A munkavállalói fluktuáció elkerülése érdekében és a dolgozók erkölcsi támogatása miatt indokoltnak tartom, hogy a Zalaszentgrót Város Önkormányzata és az által fenntartott intézmények a dolgozóik részére – az önkormányzat a lehetőségeihez mérten – a hivatkozott Korm. rendelet alapján egyszeri juttatást biztosítson – figyelembe véve az évközben bekövetkezett, illetményt érintő központi jogszabályokat is.

1. Városi Önkormányzat Egészségügyi Központjában dolgozó egészségügyi szakdolgozók bérét *a Kormány 181/2023. (V. 16.) Korm. rendelete az egyes egészségügyi dolgozók és egészségügyben dolgozók illetmény- vagy bérnövelésének, valamint az ahhoz kapcsolódó támogatás igénybevételének részletes szabályairól szóló 256/2013. (VII. 5.) Korm. rendelet módosításáról* 2023. július 1-ei hatállyal 18 %-os béremeléssel rendezi, mely átlagosan bruttó 70.000,-Ft/hó/fő emelési összeget jelent az intézmény nettó 120.000,-Ft éves cafetéria juttatásán túl.
2. A Zalaszentgróti Napköziotthonos Óvoda – Bölcsőde tekintetében csak részbeni bérrendezésről beszélhetünk, ugyanis *a minimálbér és garantált bérminimum, valamint a pedagógusok bérének 2023. január 1-jétől történő emeléséhez a települési önkormányzatok számára biztosítandó támogatásról szóló 68/2023. (III. 10.) Korm. rendelet módosításáról* szóló *453/2023. (X. 5.) Korm. rendelet* a pedagógusok bére tekintetében egy korlátot állított fel, melynél kevesebbet nem kereshetnek. E korlát az intézmény esetében a középfokú végzettséggel rendelkezők bérét érintette, így a bérrendezés részleges. Az intézményben jelenleg biztosított nettó 10.000,-Ft/hó/fő cafeteria juttatáson túl az óvodában dolgozó 34 fő részére, egyszeri 100.000 Ft cafeteriával számolva, annak járulékkal növelt összege összesen 4.352.000 Ft, ami 1.352.000 Ft bérmegtakarításból, 3.000.000 Ft-ot plusz finanszírozásból biztosítható, mellyel az éves juttatás összege nettó 220.000,-Ft.
3. A Zalaszentgróti Szociális, Család- és Gyermekjóléti Központ esetében semmiféle bérrendezésről nem beszélhetünk az idei évben. Az intézményben jelenleg biztosított nettó 10.000,-Ft/hó/fő cafetéria juttatáson túl a 26 fő dolgozója, egyszeri nettó 100.000 Ft cafeteriával számolva, annak járulékaival növelt összege 3.328.000 Ft, melyet az intézmény a költségvetéséből ki tud gazdálkodni. Ezzel az éves cafetéria juttatás összege nettó 220.000,-Ft lesz.
4. Zalaszentgrót Város Önkormányzata és a Zalaszentgróti Közös Önkormányzati Hivatal vonatkozásában nettó 12.000 Ft/hó keresetkiegészítés biztosítása támogatható, melynek fedezete a 2023. évi önkormányzati és intézményi költségvetésben biztosított.

A Pénzügyi és Ügyrendi Bizottsága az előterjesztést megtárgyalta és az 59/2023. (X. 19.) számú határozatában javasolja Zalaszentgrót Város Önkormányzat Képviselő-testületének a határozati javaslat elfogadását.

Kérem a Tisztelt Képviselő-testületet, hogy vitassa meg és fogadja el a következő határozati javaslatot:

**Határozati javaslat:**

Zalaszentgrót Város Önkormányzata Képviselő-testülete a Széchenyi Pihenő Kártya felhasználásának veszélyhelyzetben történő eltérő alkalmazásáról szóló 237/2023. (VI. 19.) Korm. rendelet alapján a Zalaszentgróti Napköziotthonos Óvoda-Bölcsődében a foglalkoztatottak részére egyszeri nettó 100.000 Ft béren kívüli juttatást biztosít, továbbá a Zalaszentgróti Szociális, Család- és Gyermekjóléti Központban foglalkoztatottak részére egyszeri nettó 100.000 Ft béren kívüli juttatást, a Zalaszentgrót Város Önkormányzatánál munka-és közszolgálati jogviszonyban és a Zalaszentgróti Közös Önkormányzati Hivatalban jogviszonnyal rendelkező foglalkoztatottak részére nettó 12.000 Ft/hó/fő egyösszegű keresetkiegészítés biztosítását az intézmények saját költségvetési kerete terhére tudomásul veszi.

Zalaszentgrót Város Önkormányzata Képviselő-testülete a Zalaszentgróti Napköziotthonos Óvoda-Bölcsőde 1.352.000 Ft bérmegtakarításához bruttó 3.000.000 Ft összeget biztossít önkormányzat 2023. költségvetésének működési tartaléka terhére.

Határidő: azonnal

Felelős: Baracskai József polgármester

**Zalaszentgrót**, 2023. október 20.

**Baracskai József**

polgármester

A határozati javaslatban foglaltak a

törvényességi előírásoknak megfelelnek.

**Dr. Simon Beáta**

jegyző