**Szám:** 1-9/2023. 12. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. október 26-i rendes, nyilvános ülésére**

**Tárgy:** Döntés Május 1. u. forgalomcsillapításának megvalósításáról

**Tisztelt Képviselő-testület!**

Mint az Önök előtt is ismeretes, a 2022. márciusában benyújtásra került TOP\_Plusz-1.2.3-21 azonosító számú, Belterületi utak fejlesztése című – Május 1. u. útburkolatának felújítása pályázati támogatásban részesült, és a kivitelezési munkálatok 2023. nyarán megkezdőtek és beruházás szeptember 20-ával sikeres műszaki átadás-átvétellel lezárult.

A kivitelezés megkezdése előtt már az ott élő lakosok jelezték azon félelmüket, hogy az érintett útszakaszon bizonyos gépjárművek nem tartják be a közlekedési szabályokban meghatározott sebesség korlátot. A pályázati program kivitelezését követően ezen probléma még hatványozottabban jelentkezik majd, a jelentősen jobb útburkolatnak köszönhetően.

Kérésként érkezett, hogy a sebesség korlátozás érdekében a felújítással egyidőben történjék intézkedés a biztonságosabb közlekedés érdekében.

Azt gondolom, hogy - bár statisztikai adatok hiányában objektív mérőszámokkal nem tudjuk alátámasztani - a Május 1. utca lakóinak kérése a lakhatóság és a közlekedésbiztonság szempontjából jogos és megfontolásra érdemes.

A forgalomlassítás megvalósítása érdekében – a fent említett probléma megoldására – több lehetőséget is megvizsgáltuk, és ajánlatokat kértünk be.

1. Épített, az útburkolatba történő lassítók (fekvőrendőr) kiépítése:

Az útburkolatba épített 1 db lassító akadály kivitelezésére 1.000.000.-Ft-tól – 2.200.000.- Ft-ig terjedő ajánlatokat kaptunk.

Ennek megvalósítása esetén további járulékos költségek is felmerülnek, ill. amennyiben a kiépített fekvőrendőr nem váltja be a hozzáfűzött reményeket, vagy jelentős hátrányt okozna az úthasználók részére, és a későbbiekben annak felszámolása mellett döntünk, az útburkolat helyreállítása ismét jelentős, milliós összegeket emésztene fel.

1. Sebességmérő kiépítés:

2 db radaros sebességmérő kiépítése, melynek költsége a beérkező ajánlatoka alapján 2.200.000.- Ft-tól – 2.800.000.- Ft-ig terjed.

Ezen megoldás előnye, hogy nem érinti a felújított pályaszerkezetet, az oszlopra telepített napelemes rendszer a radarral és LED-es táblával azonnali, pontos visszajelzést ad a vezető számára aktuális sebességéről, ill. adatokat gyűjt az útszakasz felhasználóinak számáról, sebességéről, ami objektív adatokkal látja el a döntéshozókat. További előnye, hogy a rendszer áttelepíthető: amennyiben más útszakaszon is felmerül a sebesség csökkentésének igénye, pár hónap üzemeltetés után kis költséggel áttelepíthető.

Személy szerint több útszakaszt is meg tudnék jelölni, ahol szükségét látom a lakosság és a közlekedők biztonsága érdekében a sebesség csökkentését célzó beavatkozás megvalósításának, sőt a lakosság részéről is nagy igény jelentkezett erre ezidáig is. Úgy gondolom, hogy a felújított Május 1. utcában a 2 db radaros sebességmérő kiépítésével szükséges megkezdeni ezt a folyamatot.

A Gazdasági és Városfejlesztési Bizottság az előterjesztést a 2023. október 19-i ülésén megtárgyalta, a 83/2023. (X. 19.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatokat fogadja el:

**Határozati javaslat:**

Zalaszentgrót Város Önkormányzata Képviselő-testülete úgy dönt, hogy a TOP\_Plusz-1.2.3-21 azonosító számú, Belterületi utak fejlesztése című Május 1. utca útburkolatának felújítását követően a forgalom lassítás érdekében az előterjesztés 1. mellékletében részletezett Speed Analytics Kft ajánlatát elfogadja 2 db sebességmérő eszköz szállítására és telepítésére bruttó 2.222.500,- Ft összegben, melynek fedezetét az önkormányzat 2023. évi költségvetésének fejlesztési tartaléka terhére biztosítja.

A Képviselő-testület felhatalmazza a polgármestert a vállalkozási szerződés megkötésére és a megvalósításhoz szükséges intézkedések megtételére.

Határidő: 2023. december 31.

Felelős: Baracskai József polgármester

Zalaszentgrót, 2023. október 20.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |

1. sz. melléklet

