Szám: 1-9/2023. 6. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2023. október 26-i rendes, nyilvános ülésére**

**Tárgy:** Együttműködési megállapodás a Kolping Oktatási és Szociális Intézményfenntartó Szervezettel

**Tisztelt Képviselő-testület!**

A Kolping Oktatási és Szociális Intézményfenntartó Szervezet (a továbbiakban: KOSZISZ) Zalaszentgróton az idősotthon fenntartásával és működtetésével hosszú évek óta szerves részét képezi a város és részben a térség szociális ellátásának.

A KOSZISZ jelentős intézményes tapasztalattal rendelkezik akár az önkormányzat számára kötelező (pl: házi segítségnyújtás), akár az önként vállalható ellátási területeken (időskorúak /fogyatékkal élők és/ vagy pszichiátriai betegek nappali intézménye, támogató szolgálat stb.).

Inotay György úr, a KOSZISZ igazgatója a 2023. január 19-én kelt megkeresésében támogatási kérelemmel fordult Zalaszentgrót Város Önkormányzatának Képviselő-testülete felé. Igazgató úr a megkeresésében körvonalazta egy többrétű, a köznevelést, speciális nevelés-gondozást, illetve a szociális ellátást is célzó együttműködés lehetőségét, mely mind a szolgáltató (intézményfenntartó), mind a város számára előnyöket, lehetőségeket jelenthet.

Zalaszentgrót Város Önkormányzatának Képviselő-testülete a 20/2023. (II. 15) számú képviselő-testületi határozatában egyetértett azzal, hogy együttműködés jöjjön létre az Önkormányzat és a Kolping Oktatási és Szociális Intézményfenntartó Szervezet között.

Az együttműködés fő területei:

* A Kolping Idősek Ápoló - Gondozó Otthona (Türje–Zalaszentgrót), jelenleg a szociális szakellátás kapcsán további 40 fős idősotthoni befogadási kapacitással képes gondoskodni az időskórúak ellátásáról egyrészt a város és a térség rászoruló jogosult idősei részére.
* A szociális ellátásban foglalkoztatott szakképzett szociális gondozók alkalmazásával minőségi szolgáltatást tud nyújtani.
* Támogató szerepet vállalnak a fogyatékkal élő gyermekek oktatása (függetlenül attól, hogy családban élnek vagy gyermekvédelmi gondoskodásban) szempontból is, szem előtt tartva az akár speciális szükségletű vagy fogyatékossággal élő gyermekek hosszú távú életútját. (Pl. kikerülve a köznevelési intézményből találnak-e biztonságos, befogadó környezetet, illetve lakhatást és munkalehetőséget helyben.)

A lehetőségeket mérlegelve együttműködési megállapodást készítettünk elő, Zalaszentgrót Város Önkormányzata és a Kolping Idősek Ápoló - Gondozó Otthona (Türje–Zalaszentgrót), mint támogató szolgálat között.

A vázolt szándék szerint a támogató szolgáltatás feladatai kiterjednek a szociális igazgatásról és szociális ellátásokról szóló 1993. évi III. törvény (a továbbiakban: Szt.) 65/C. § pontjában meghatározott feladatok ellátására.

A támogató szolgálattal egyeztetve elsősorban az alapvető szükségletek kielégítését segítő szolgáltatásokhoz, közszolgáltatásokhoz való hozzájutás biztosításában (speciális személyi szállítás, szállító szolgálat működtetése) vállalnak szerepet.

Fontos kiemelni, hogy ez az önkormányzat költségvetésében nem jelent plusz kiadást.

Hangsúlyozva tovább, hogy az együttműködés nem érinti a hasonló tevékenységet folytató humanitárius és civil szervezetek pl. Magyar Vöröskereszt működését.

Az együttműködési megállapodás tervezetét az előterjesztés 1. számú melléklete tartalmazza.

A Szociális és Humán Ügyek Bizottsága az előterjesztést a 2023. október 19-i ülésén tárgyalja, a 55/2023. (X.19.) számú határozatával elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy a napirend megvitatását követően az alábbi határozati javaslatot elfogadni szíveskedjen.

**Határozati javaslat:**

Zalaszentgrót Város Önkormányzata Képviselő-testülete jóváhagyja a Kolping Idősek Ápoló - Gondozó Otthonával Türje–Zalaszentgrót kötendő, az előterjesztés melléklete szerinti együttműködési megállapodást.

A Képviselő-testület felhatalmazza Baracskai József polgármestert az együttműködési megállapodás aláírására.

**Határidő:** 2023. november 15.

**Felelős:** Baracskai József polgármester

**Zalaszentgrót**, 2023. október 20.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |