Szám: 1-9/2023.

4. sz. napirendi pont

**ELŐTERJESZTÉS**

**Zalaszentgrót Város Önkormányzata Képviselő-testületének**

**2023. október 26-i rendes, nyilvános ülésére**

**Tárgy:** Az EFOP-1.2.11-16-2017-00052 – Fecskeház Program Újragondolva – pályázat lezárása

**Tisztelt Képviselő-testület!**

Ahogy az ismert, Zalaszentgrót Város Önkormányzata az **EFOP-1.2.11-16-2017-00052 azonosítószámú Fecskeház Program Újragondolva című projekt** megvalósítására támogatást nyert. Támogatási kérelem benyújtása: 2017. június 27. Az elnyert támogatás összege: 84.761.522,- Ft. A projekt a Zalai Hazatérők Egyesületével konzorciumban valósult meg.

A projekt szakmai-műszaki tartalmáról a T. Képviselő-testület már több alkalommal kapott tájékoztatást, amelyből megállapítható, hogy a projekt nagyon összetett; tartalmazza egyrészt az építési beruházást, másrészt a szakember foglalkoztatását, harmadrészt a fiatalokat segítő tanácsadásokat, kompetenciafejlesztést, workshopokat és a helyi gazdasági lehetőségekre alapuló gazdaságfejlesztési cselekvési terv elkészítését is.

A projekt a 2017. évben megszületett támogatói döntés ellenére – az időközben felmerült, megvalósítással kapcsolatos, a pályázati felhívásban nem részletezett tisztázandó kérdésekre vonatkozó, elhúzódó egyeztetések miatt – amelyről a T. Képviselő-testület a 2019. május 30-án tartott ülésen kapott tájékoztatást – végül 2019. július 01. napján léphetett a megvalósítás fázisába, amely – a COVID járvány miatt – az eredetileg tervezett 2022. június 30-i zárás helyett 2022. december 31-én befejeződött.

A projekt megvalósítása alatt – az évente lehívásra kerülő előlegek miatt – a pénzügyi elszámolás folyamatos volt, a mérföldkőhöz kapcsolódó, valamint a projekt megvalósítását követő záró szakmai beszámoló az előírt határidőn belül benyújtásra került. A projekt vonatkozásában 2023. május 11-én a Miniszterelnökség Ügyfélszolgálati és Ellenőrzési Főosztály Helyszíni Ellenőrzés és Iratkezelési Osztálya részéről helyszíni ellenőrzésre került sor, amely ellenőrzés mind a pénzügyi, mind a szakmai előírások megvalósítását volt hivatott kontrollálni. Az ellenőrzési jegyzőkönyv Zalaszentgrót Város Önkormányzata tekintetében észrevételt nem tett, hiánypótlást nem írt elő, a Zalai Hazatérők Egyesülete vonatkozásában előírt hiányosságok pótlása határidőben megtörtént, így 2023. június 5-én értesítés érkezett intézkedés teljesülésének elfogadásáról. Ugyanazen a napon az EPTK felületen hiánypótlási felhívás érkezett, amely az előírt határidőben belül teljesítésre került. 2023. szeptember 11-én ismét hiánypótlás érkezett, majd ennek teljesítését követően 2023. október 12-én megint hiánypótlás megküldésére került sor az Irányító Hatóság részéről.

A fent említett hiánypótlások egyik tárgyköre Zalaszentgrót Város Önkormányzata által nyújtott pénzbeli ösztönző támogatások nyújtására vonatkozik.

Zalaszentgrót Város Önkormányzata a hivatkozott projekt keretében **pénzbeli ösztönző támogatást nyújtott 2 fordulóban, 12-12 hónap időtartamban, összesen 20 olyan fiatal számára, akik Zalaszentgróton a támogatás eredményeként életvitelszerűen a településen tartózkodnak, valamint állandó lakcímmel rendelkeznek.**

A pénzbeli ösztönző támogatásra való jogosultság pályázat útján, egyedi, előre kidolgozott és meghatározott feltételrendszer alapján került elbírálásra. A pályáztatás 2 fordulóban zajlott.

Az 1. forduló keretében pénzbeli ösztönző támogatás nyújtásának időszaka: 2021. január 01- 2021. december 31.

Az erre vonatkozó pályázati felhívást a képviselő-testület a 107/2020. (IX. 24.) számú képviselő-testületi határozatában fogadta el, amely a pályázat benyújtására vonatkozó határidő meghosszabbítása miatt a 111/2020. (X.29.) számú határozattal módosításra került.

A 2. forduló keretében pénzbeli ösztönző támogatás nyújtásának időszaka: 2021. május 01- 2022. április 30. Az erre vonatkozó pályázati felhívást a képviselő-testület a 28/2021. (III. 28.) számú képviselő-testületi határozatában fogadta el.

Mindkét esetben pályázati eljárás érvényes és eredményes volt, amelynek köszönhetően 12 hónapon keresztül összesen 20, a pályázati eljárásban részt vett fiatal részesült havonta nettó 15.000 Ft összegű támogatásban.

A helyi ösztönzők nyújtásának feltételei az alábbiak:

* Támogatásban részesített fiatalok számára kötelező közösségi célú önkéntes tevékenység végzése a településen.
* a célcsoport: a 18-35 év közötti korosztály.
* a támogatás formája, mértéke: pénzbeli támogatás, amelynek mértéke havi maximum 15.000 Ft; 12 hónapra Az ösztönzők odaítélésénél előnyt élvez, aki a tervezés folyamatában is részt vesz.
* a támogatható fiatalok száma: 10 fő /év;
* az elbírálásnál előnyt élveznek a 25 év alattiak, valamint a felsőfokú végzettséggel, vagy hiányszakmában dolgozók;
* az ösztönzők elbírálása nem szociális rászorultsági alapon történik,
* az ösztönzőben részesített fiataloknak kötelező együttműködni a Zalai Hazatérők Egyesületével, az általuk szervezett találkozókon részt venni.
* Kizáró okként került megfogalmazásra, ha a pályázó állandó lakóhelye a településen van, de nem Magyarországon rendelkezik munkahellyel és életvitelszerűen nem a településen tartózkodik.
* A pályázat elbírálása és a támogatás folyósítása alatt életvitelszerűen a településen él: a magánszemély számára az a lakóingatlan szolgál ténylegesen, életvitelszerűen lakóhelyéül, ahonnan életét szervezi, ahol a magánszemély az életviteléhez szükséges tevékenységeket legjellemzőbben folytatja, amely családi élete helyszínéül szolgál, amely vonatkozásában közüzemi szolgáltatásokat vesz igénybe, illetve amely elsődleges elérhetőségi címeként jelenik meg a hatóságoknál, közműszolgáltatóknál.)

A pénzbeli ösztönző támogatás eredményeként a helyi fiatalokkal való együttműködés során tapasztalható volt a helyi közügyek iránti érdeklődés és a találkozókon való aktív közreműködés. A közösségért végzett munka további megerősítése a város és a helyi ifjúsági egyesület kiemelt feladata lesz a jövőben is.

Az IKT-2017-104-I1-00040956/0000255 iktatószámú, „Felszólítás záró kifizetési igénylés és záró beszámoló hiánypótlására” tárgyú hiánypótlás szerint „*a Felhívás keretében tanulói, vagy foglalkoztatási jogviszony igazolása nélkül nem elszámolhatóak figyelembe véve, hogy a Felhívás 3.4.1.1.Szakmai elvárások 2. Ösztönzők és támogatások pontja leírja, hogy az ösztönző olyan fiatalnak adható, aki az adott településen hiányzó tevékenységnek/foglalkozásnak számító területen helyezkedik el.”*

A Felhívás hivatkozott pontja a következőket rögzíti:

*„Célcsoport munkaerő-piaci hátrány kompenzálása céljából, a település közössége számára fontos, hiányzó tevékenységnek, foglalkozásnak számító szakember hiánypótlását szolgáló, a fenti területen elhelyezkedő olyan fiatalnak adható, aki a támogatási kérelmet benyújtó településen a támogatás eredményeként életvitelszerűen a településen tartózkodik, valamint állandó lakcímmel rendelkezik.”*

A fentiek alapján az Irányító Hatóság a hatályos jogszabályi rendelkezésekkel ellentmondóan értelmezi a tartózkodási hely fogalmát, mivel azt nem a polgárok személyi adatainak és lakcímének nyilvántartásáról szóló 1992. évi LXVI. törvénynek megfelelően alkalmazza, nevezetesen nem tekinti tartózkodási helynek annak a lakásnak a címét, ahol a polgár – a lakóhely-változtatás szándéka nélkül – három hónapnál hosszabb ideig tartózkodik. Sajnálatos módon a pályázati felhívás sem rögzíti egyértelműen azon elvárást a támogatás elszámolhatósága érdekében, amely szerint kizárólag a helyi lakóhelyű és helyi foglalkoztatási jogviszonnyal rendelkezőt lehet támogatásban részesíteni. A hivatkozott felhívásnak az elszámolási időszak végén történő szűkítő és jelentősen aggályos értelmezésének szakmai és jogi szempontok mentén történő egyeztetése során alapvetően szóban egyetértettek az alkalmazott gyakorlatunkkal. Fontos azt is megjegyezni, hogy a projekt megvalósítása és annak elszámolása során az irányító szerv az elvégzett ellenőrzések alkalmával erre sem iránymutatást, sem szakmai támogatást nem nyújtott; a pályázati felhívás vonatkozó rendelkezésével összefüggésben kiegészítő tájékoztatást sem adott. Az is tény továbbá, hogy a nevesített probléma nem egyedi, hanem a szóban kapott tájékoztatás szerint minden hasonló pályázat kapcsán tömegesen felmerült, mely alkalmazott gyakorlatunk megfelelőségét is igazolja. Az Irányító Hatóság a lefolytatott többszöri egyeztetések ellenére ragaszkodik azon értelmezéshez, hogy a tartózkodási helyként kizárólag a helyi foglalkoztatást lehet elfogadni. Mivel a pénzbeli ösztönző támogatásban részesített 20 fő közül 4 fő esetében az elszámoláshoz csatolt munkáltatói igazolások nem helyi (Zalaszentgrót) foglalkoztatási viszonyt igazolnak, így azok elszámolása a jelenlegi helyzetben kérdéses.

Mindezekre tekintettel az elszámolásra benyújtott 4 fő vonatkozásában összesen bruttó 974.808 Ft azaz Kilencszázhetvennégyezer-nyolcszáznyolc Forint további szakmai és jogi érvényesítését elengedhetetlennek tartom, azonban a projekt záróidőszakra (2023. december 31.) történő lezárásához elengedhetetlen a pénzügyi zárás fedezeteként a kérdéses összeg önkormányzati finanszírozásának biztosítása.

A Pénzügyi és Ügyrendi Bizottsága az előterjesztést megtárgyalta és az 58/2023. (X. 19.) számú határozatában javasolja Zalaszentgrót Város Önkormányzat Képviselő-testületének a határozati javaslatok elfogadását.

Kérem a Tisztelt Képviselő-testületet, hogy vitassa meg és fogadja el a következő határozati javaslatot:

**Határozati javaslat:**

Zalaszentgrót Város Önkormányzata Képviselő-testülete Zalaszentgrót Város Önkormányzata, mint kedvezményezett részére megítélt, EFOP-1.2.11-16-2017-00052 azonosítószámú, „**Fecskeház Program Újragondolva**” című projekt befejezését tudomásul veszi és az elszámolás során a célcsoportba tartozó fiatalok részére biztosított helyi ösztönző támogatásból bruttó 974.808 Ft azaz Kilencszázhetvennégyezer-nyolcszáznyolc Forint összeget az önkormányzat 2023. évi költségvetésének működési tartaléka terhére biztosítja.

Zalaszentgrót Város Önkormányzata Képviselő-testülete felhatalmazza a polgármestert, hogy a pályázati támogatásból történő elszámolás érdekében tegye meg a szükséges intézkedéseket.

Határidő: azonnal

Felelős: Baracskai József polgármester

**Zalaszentgrót**, 2023. október 20.

**Baracskai József**

polgármester

A határozati javaslatban foglaltak a

törvényességi előírásoknak megfelelnek.

**Dr. Simon Beáta**

jegyző